Source: https://radaprestatnusluzbu.vlada.gov.sk/podnet-ktorym-statny-zamestnanec-upozornil-na-podozrenie-z-porusenia-principu-zakonnosti-podla-cl-2-zakona-c-55/2017-z-z-o-statnej-sluzbe-v-suvislosti-so-sluzobnym-hodnotenim-statneho-zamestnanca-za-kalendarny-rok/
Timestamp: 2019-09-21 00:58:15+00:00
Document Index: 10970278

Matched Legal Cases: ['čl. 2', 'čl. 2', '§ 122', '§ 123', 'čl. 2', '§ 14']

Podnet, ktorým štátny zamestnanec upozornil na podozrenie z porušenia princípu zákonnosti podľa čl. 2 zákona č. 55/2017 Z. z. o štátnej službe v súvislosti so služobným hodnotením štátneho zamestnanca za kalendárny rok | Rada pre štátnu službu
Podnet, ktorým štátny zamestnanec upozornil na podozrenie z porušenia princípu zákonnosti podľa čl. 2 zákona č. 55/2017 Z. z. o štátnej službe v súvislosti so služobným hodnotením štátneho zamestnanca za kalendárny rok
Predmetné podozrenie z porušenia princípu zákona č. 55/2017 Z. z. o štátnej službe (ďalej len „zákon o štátnej službe) vychádzalo zo skutočnosti, že termín služobného hodnotenia bol oznámený hodnoteným štátnym zamestnancom zo strany hodnotiteľa v deň konania služobného hodnotenia (31.01.2018) prostredníctvom služobného e-mailu s tým, že hodnotiaci rozhovor nebude vykonaný individuálne s každým štátnym zamestnancom, ale hromadne boli všetci štátni zamestnanci oboznámení, že nakoľko sa hodnotí len obdobie od účinnosti zákona o štátnej službe (od 01.06.2017 do 31.12.2017), osobné pohovory sa konať nebudú.
Rada pri posudzovaní podnetu vychádzala z ustanovení o služobnom hodnotení v zmysle zákona o štátnej službe, podľa ktorých má hodnotiteľ alebo predseda komisie pre služobné hodnotenie povinnosť oznámiť hodnotenému štátnemu zamestnancovi termín služobného hodnotenia najmenej tri dni pred jeho vykonaním (§ 122 ods. 10 zákona o štátnej službe)
a služobného hodnotenie sa uskutočňuje formou hodnotiaceho rozhovoru medzi hodnotiteľom alebo komisiou pre služobné hodnotenie a hodnoteným štátnym zamestnancom ( § 123 ods. 4 zákona o štátnej službe).
V zmysle platnej právnej úpravy teda nemožno považovať predmetné, štátnym zamestnancom namietané, služobné hodnotenie za adekvátne a v súlade so zákonom, nakoľko zákon o štátnej službe takúto formu a postup pri výkone služobného hodnotenia neumožňuje. Na základe vyššie uvedeného rada musela konštatovať, že konanie hodnotiteľa ako vedúceho štátneho zamestnanca je v rozpore s princípom zákonnosti ustanoveným v čl. 2 zákona o štátnej službe, podľa ktorého štátny zamestnanec pri výkone štátnej služby a služobný úrad v štátnozamestnaneckých vzťahoch konajú v súlade s Ústavou Slovenskej republiky, právne záväznými aktmi Európskej únie, právnymi predpismi Slovenskej republiky, služobnými predpismi a ostatnými vnútornými predpismi.
Rada na základe vyššie uvedeného v zmysle ustanovenia § 14 ods. 1 písm. h) zákona o štátnej službe odporučila prijať služobnému úradu nápravné opatrenia, ktoré do budúcna zabezpečia riadny výkon služobného hodnotenia v zmysle zákona o štátnej službe a vo veci podnetu odporučila vzniknutý stav napraviť, za použitia všetkých právne dostupných prostriedkov, nakoľko zistený stav nebol v súlade so zákonom a preto ho nebolo možné akceptovať.
Služobný úrad na odporúčania rady promptne zareagoval a vzniknutý stav napravil. Výsledkom jeho činnosti v danej veci bolo prijatie nasledovných opatrení:
dotknutý štátny zamestnanec bol oboznámený s tým, že absolvuje nové služobné hodnotenie za kalendárny rok 2017 v súlade s ustanoveniami zákona o štátnej službe,
písomné oznámenie o konaní nového služobného hodnotenia podpísal dotknutý štátny zamestnanec viac ako tri dni pred konaním služobného hodnotenia,
služobné hodnotenie vykonal hodnotiteľ formou hodnotiaceho rozhovoru s dotknutým štátnym zamestnancom, služobné hodnotenie bolo aj bodovo prehodnotené,
hodnotený štátny zamestnanec služobné hodnotenie podpísal a jeden výtlačok služobného hodnotenia si ponechal.
V súvislosti s odporučením rady do budúcna zabezpečiť riadny výkon služobného hodnotenia štátnych zamestnancov, služobný úrad všetkým vedúcim zamestnancom výslovne odporučil pri výkone služobného hodnotenia štátnych zamestnancov postupovať v súlade s ustanoveniami zákona o štátnej službe a Vyhlášky Úradu vlády Slovenskej republiky č. 136/2017, ktorou sa ustanovujú podrobnosti o služobnom hodnotení.